RESOLUCIÓN do 8 de febreiro de 2006 pola que se convocan tres xornadas prácticas na loita contra incendios.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 22/02/2006

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración de tres xornadas prácticas na loita contra incendios, que deberán desenvolverse conforme as seguintes bases:
Primeira.-Obxectivos.
Xornadas de actualización e reciclaxe na loita contra os incendios, para aqueles voluntarios que teñen certa experiencia neste ámbito, poñendo ao día os coñecementos e habilidades precisas para actuar de maneira correcta ante os eventos producidos polo lume.
Segunda.-Destinatarios.
Voluntarios de protección civil que teñan realizado o curso «Básico de protección civil» e o curso de 2º nivel sobre «Loita contra incendios urbanos e forestais», e que non realizasen o curso de especialización contra incendios de Ferrol.
Terceira.-Desenvolvemento.
1. Prazas: o número de prazas ofertadas é de 20 para cada xornada.
2. Duración e datas: cada unha das xornadas terá unha duración de dous días, en horario de 9.00 a 14.00 horas e de 16.00 a 20.00 horas e desenvolveranse os días 17 e 18; 19 e 20; 21 e 24 de abril de 2006, respectivamente.
3. Lugar: o curso realizarase na sede do Centro de Estudos Xudiciais e Seguridade Pública de Galicia no concello da Estrada.
4. Aqueles voluntarios seleccionados que teñan roupa axeitada para a realización das prácticas poderán vir provistos dela; de non ser así prestaráselle un equipo axeitado.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestas xornadas deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 24 de marzo de 2006.
4. As instancias deberán vir asinadas polo xefe do organismo a que estea adscrito e co selo desta, e no caso de haber máis dunha solicitude da mesma entidade, relacionalas en orde de prioridade. Este será requisito indispensable para ser admitido na xornada.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia a: avenida da Cultura, s/n, 36680 A Estrada, ao fax 986 59 09 88, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
Nelas trataranse os seguintes temas:
1. Equipamentos de protección térmica.
2. Extinción de incendios clase A-B.
3. Manexo de equipos ERA.
4. Rede contra incendios.
a) Conexión/desconexión; tendido/pregado.
b) Construción de liñas de extinción con mangueiras de diferentes tipos e diámetros, liñas de distribución, protección e ventilación. Montaxe de diferentes sistemas de xeración de espuma. Manexo de diferentes clases de espumóxeno, asesorando das súas vantaxes e inconvenientes.
c) Prácticas estáticas con presión de auga, adestrando na composición de equipamentos de extinción.
Sexta.-Relación de admitidos.
A relación de participantes admitidos para a realización das xornadas exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á celebración do curso. Tamén poden confirmar a súa admisión chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate da xornada entregaráselles un certificado de asistencia e aproveitamento a aquelas persoas que acrediten a súa asistencia continuada e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento das xornadas para adaptalo ás necesidades da Administración e ás continxencias que poidan xurdir.
A Estrada, 8 de febreiro de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia